

**CYFARFOD BWRDD CYHOEDDUS**

**02 Chwefror 2023**

**ar Zoom**

**09:30 - 13:00**

|  |  |
| --- | --- |
| **Presennol:****Aelodau’r Bwrdd:** Mick Giannasi, CadeiryddAbigail Harris (eitemau 1-10)Carl Cooper (eitemau 1-10)Donna HuttonDamian BridgemanEmma BrittonGrace Quantock Helen Mary JonesJane MooreJo KemberPeter MaxSimon BurchTrystan Pritchard  | **Swyddogion Gofal Cymdeithasol Cymru:**Sue Evans (Prif Swyddog Gweithredol) Andrew Lycett (Cyfarwyddwr Cyllid, Strategaeth aGwasanaethau Corfforaethol)David Pritchard (Cyfarwyddwr Rheoleiddio)Sarah McCarty (Cyfarwyddwr Gwella a Datblygu)Geraint Rowlands (Cyfarwyddwr Cynorthwyol Cyllid a TG)Kate Salter (Cyfarwyddwr Cynorthwyol Gwasanaethau Corfforaethol)Gemma Halliday (Cyfarwyddwr Cynorthwyol – Blynyddoedd Cynnar, y Gymraeg, Cydraddoldeb ac Amrywiaeth)Tom Slater (Rheolwr Sicrhau Ansawdd Addysg) Jeni Meyrick (Dirprwy-gadeirydd Cyngor Partneriaeth Staff) Llinos Bradbury (Ysgrifennydd y Bwrdd - cofnodion)**Yn bresennol:**Aled Jones, Cymen (cyfieithu ar y pryd)  |

|  |
| --- |
| **Sesiwn gyhoeddus:** |
|  |  |
| **1.** | **Croeso a Sylwadau Agoriadol gan y Cadeirydd**  |
| i.ii. | Croesawodd y Cadeirydd bawb i’r cyfarfod ac estynnodd groeso cynnes yn arbennig i aelodau staff newydd a oedd yn arsylwi heddiw. Croesawyd Jeni Meyrick hefyd fel Dirprwy-gadeirydd y Cyngor Partneriaeth Staff. Anogodd y Cadeirydd gyfraniadau yn y Gymraeg gan ddefnyddio’r gwasanaeth cyfieithu ar y pryd oedd ar gael.Dywedodd y Cadeirydd y byddai Mentimeter yn cael ei ddefnyddio i gasglu adborth am effeithiolrwydd y cyfarfod gydol y cyfarfod.  |
| **2.** | **Ymddiheuriadau a Datgan Buddiannau**  |
| i.ii. | Cafwyd ymddiheuriadau gan Helen Mary Jones, Maria Battle a Liz Parker, Cadeirydd y Cyngor Partneriaeth Staff. Dywedodd DP y byddai’n gadael y cyfarfod am 10:30am i fynychu Fforwm Gwaith Teg Gofal Cymdeithasol lle'r oedd yn gwneud cyflwyniad ar y Fframwaith Datblygiad Cyflog.Nid oedd unrhyw ddatganiadau buddiant ychwanegol i’w nodi. |
| **3.** | **Cofnodion Cyfarfod y Bwrdd 20 Hydref 2022**  |
| i. | Cafodd cofnodion cyfarfod 20 Hydref 2022 eu trafod a’u cymeradwyo gan y Bwrdd fel cofnod cywir o’r cyfarfod.  |
| **4.** | **Log Gweithredu a Materion yn Codi** |
| i.ii.iii. | Tynnwyd sylw’r aelodau at y log gweithredu parhaus sy’n rhoi’r wybodaethddiweddaraf am y cynnydd a wnaed yn erbyn camau gweithredu sydd ar y gweill ers y cyfarfod diwethaf. Cadarnhaodd yr aelodau eu bod yn fodlon i Gam Gweithredu 07/22/SCW (Adolygiad o Fecanwaith Cyflogau a’r Cynllun Gwerthuso Swyddi) gael ei gau gan y byddai’r adroddiad ar gynnydd yn erbyn y prosiect i ystyried gweithredu JEGS yn cael ei gynnwys yn yr adroddiadau chwarterol gan AD sy’n rhan o ddiweddariadau’r cynllun busnes ar gyfer 2023-24.Nid oedd unrhyw gwestiynau na sylwadau pellach ar y log gweithredu nac unrhyw faterion yn codi.  |
| **5.** | **Y Wybodaeth Ddiweddaraf gan Gadeiryddion y Pwyllgorau**  |
| i.ii.iii.iv.v.vi.vii. | Rhoddodd y Cadeirydd ddiweddariad i’r Bwrdd ar recriwtio dau Aelod Annibynnol ar gyfer y Pwyllgor Archwilio a Risg, un yn arweinydd ariannol a’r llall yn arweinydd digidol a seiberddiogelwch. Daeth y broses ddethol i ben cyn y Nadolig gyda’r Cadeirydd, CC ac EB yn ffurfio’r Panel gydag AL yn gweithredu fel cynghorydd proffesiynol. Cafwyd ymateb cadarnhaol o ran nifer y ceisiadau ac yn dilyn cyfweliadau cynigiwyd y rolau i’r ddau ymgeisydd a ffafriwyd. Roedd gwiriadau terfynol wrthi’n cael eu gwneud cyn gallu cadarnhau’r penodiadau a dosbarthu’r manylion. Roedd y Cadeirydd yn hyderus y byddai’r unigolion yn ychwanegu gwerth at waith y sefydliad a’r Pwyllgor.Gwahoddodd y Cadeirydd CC fel Cadeirydd y Pwyllgor Archwilio a Risg i roi trosolwg o drafodaeth y Pwyllgor yn ei gyfarfod ym mis Rhagfyr a thynnodd CC sylw at y canlynol: * roedd yr adroddiadau archwilio mewnol cyntaf wedi’u derbyn gan yr archwilwyr mewnol newydd; roedd y rhain mewn fformat gwahanol ac yn defnyddio gwahanol ddisgrifiadau o lefelau sicrwydd o gymharu â’r archwilwyr mewnol blaenorol;
* roedd y Gofrestr Risg Strategol yn parhau i ddatblygu ac esblygu’n gadarnhaol;
* cynhaliwyd sesiwn archwiliad dwfn i Ymgyrch Gofalwn Cymru. Roedd y Pwyllgor yn falch o nodi bod yr ymgyrch wedi codi proffil a dealltwriaeth o ofal cymdeithasol yng Nghymru ond roedd yna risgiau o ran gallu dangos effeithiolrwydd yr ymgyrch mewn perthynas â denu gweithwyr newydd, o ystyried yr heriau cyfredol yn y gweithlu a’r farchnad gyflogaeth ehangach.

Cadeiriodd DH gyfarfod mis Rhagfyr y Pwyllgor Rheoleiddio a Safonau ac roedd yn dymuno diolch i Swyddogion am eu cymorth yn cefnogi ei pharatoadau i gadeirio ei chyfarfod cyntaf o’r Pwyllgor. Dywedodd DH fod cofnodion y cyfarfod wedi’u dosbarthu, eu bod yn hunanesboniadol ac nad oedd am dynnu sylw at unrhyw beth yn arbennig.Diolchodd GQ i DH am gadeirio’r Pwyllgor yn ei habsenoldeb a rhoddodd drosolwg o’r cyfarfod a oedd yn cynnwys trafodaeth ar yr adroddiad cynnydd rheoleiddio a diweddariad ar addysg a hyfforddiant gwaith cymdeithasol a’r adroddiad blynyddol ar sicrhau ansawdd addysg. Derbyniodd y Pwyllgor ddiweddariad ar gofrestru gweithwyr cartrefi gofal oedolion a chynllun treialu bathodyn cofrestru hefyd. Fel Cadeirydd y Pwyllgor Gwella, rhoddodd PM grynodeb o gyfarfod mis Rhagfyr y Pwyllgor a thynnu sylw at y canlynol:* mae materion strategol a risg wedi’u cynnwys yn adroddiad eithrio’r cynllun busnes yn awr a oedd wedi canolbwyntio ar drafodaethau’r Pwyllgor ar y materion a’r risgiau yn y cynllun;
* i ategu’r archwiliad dwfn a gynhaliwyd gan y Pwyllgor Archwilio a Risg, roedd y Pwyllgor Gwella wedi adolygu Gofalwn Cymru trwy lens gwella hefyd a’r trafodaethau wedi canolbwyntio ar ddatblygiadau a fyddai’n golygu bod modd dangos effaith;
* derbyniwyd diweddariad ar gynnig y sefydliad i gefnogi’r rhaglen drawsnewid ar gyfer gwasanaethau plant; rydym yn disgwyl ateb gan Lywodraeth Cymru ar y rhaglen waith bosibl;
* derbyniwyd diweddariad ar gynnydd yn erbyn y strategaeth ymchwil ac arloesedd a data hefyd a oedd yn cynnwys cymunedau digidol, modelau arloesedd a phartneriaethau digidol ar draws iechyd a gofal cymdeithasol.

Nid oedd gan yr aelodau unrhyw sylwadau na chwestiynau ar y diweddariadau a ddarparwyd. |
| **6.**  | **Cyd-destun a negeseuon allweddol gan y Prif Weithredwr** |
| i.ii.iii.iv.v. | Rhoddodd SE y cyd-destun ar gyfer gweddill y cyfarfod, gan ategu’r ddogfen friffio a rannwyd ag aelodau’r Bwrdd cyn y cyfarfod gyda diweddariadau llafar. Tynnodd sylw at y materion canlynol a fyddai, yn ei barn hi, o ddiddordeb arbennig i aelodau:* roedd y rhaglen Cyflwyniad i Ofal Cymdeithasol wedi ennill gwobr datblygu’r gweithlu yng Ngwobrau Gofal Cymru yn ddiweddar a byddai’n mynd ymlaen i wobrau lefel y DU yn awr. Llongyfarchwyd y swyddogion a oedd yn rhan o’r rhaglen;
* roedd gwaith Bwrdd Llywio Capasiti’r Gymuned wedi sicrhau tua 580 o welyau ychwanegol ac roedd y ffocws wedi troi i ddatblygu strategaeth tymor canolig yn awr;
* cyhoeddodd Llywodraeth Cymru Gynllun Gweithredu’r Gweithlu Cenedlaethol ar 1 Chwefror sy’n mynd i’r afael â heriau presennol gweithlu’r GIG. Mae’r cynllun yn canolbwyntio ar ymdrin â’r pwysau uniongyrchol yn y system ac yn ategu cyd-strategaeth y gweithlu rhwng AaGIC a Gofal Cymdeithasol Cymru. Disgwylir i gynllun tebyg ar gyfer gofal cymdeithasol gael ei gyhoeddi yn yr haf;
* roedd cyfres o sleidiau wedi’u cynhyrchu gan Gofal Cymdeithasol Cymru ac AaGIC ar y cymorth oedd ar gael i ranbarthau fel rhan o ddatblygu gwaith capasiti cymunedol. Byddai copi o’r sleidiau’n cael ei lanlwytho i’r porth er gwybodaeth i’r aelodau; **GWEITHREDU.**
* roedd Gofal Cymdeithasol Cymru’n cefnogi ADSS Cymru a CLlLC ar gam nesaf y gwaith ar amodau a thelerau gweithwyr cymdeithasol cymwysedig ac ar ddatblygu modelau newydd o ddarpariaeth gofal cartref yn cynnwys ymarferoldeb model masnachfraint;
* roedd cyfarfod diweddar o Grŵp Arwain ADSS Cymru wedi canolbwyntio ar y defnydd o weithwyr cymdeithasol asiantaeth a recriwtio tramor. Roedd ystyriaeth yn cael ei rhoi i a ellid gwneud mwy i ddenu gweithwyr o dramor;
* roedd dogfen bolisi gan Lywodraeth Cymru, ‘Further Faster’ sy’n archwilio cyfleoedd ar gyfer gofal integredig gwell yn y gymuned wedi’i rhannu’n ddiweddar ymysg arweinwyr ym maes iechyd a gofal cymdeithasol ac aelodau cabinet llywodraeth leol. Y disgwyl oedd y byddai ymgynghoriad mwy ffurfiol yn dilyn;
* roedd nodiadau o ddigwyddiadau bwrdd crwn diweddar â rhanddeiliaid ac aelodau’r Bwrdd wedi’u hanfon i’r mynychwyr am sylwadau;
* cyhoeddwyd £250 miliwn o fuddsoddiad ychwanegol i’r GIG yn Lloegr roedd disgwyl gwybodaeth am unrhyw gyllid canlyniadol posibl i Gymru;
* roedd SE wedi cael gwahoddiad i fod yn aelod o’r Bwrdd Cynghori Cenedlaethol i sefydlu Swyddfa Gofal Cymdeithasol Cenedlaethol yng Nghymru. Disgwylir i’r swyddfa genedlaethol drefnu bod rhai gweithgareddau’n cyd-fynd â Gweithrediaeth fwriedig y GIG;
* derbyniwyd cais i ddarparu tystiolaeth ysgrifenedig i’r Pwyllgor Plant, Pobl Ifanc ac Addysg sy’n edrych ar wasanaethau ar gyfer plant sydd wedi profi gofal gyda ffocws ar gapasiti’r gweithlu, hyfforddiant a datblygu.

Gan gyfeirio at bapurau’r cyfarfod tynnodd SE sylw at y materion canlynol y gallai aelodau fod am eu nodi: * roedd yr adroddiad AD chwarterol wedi’i rannu ar y porth. Dangosodd yr adroddiad fod cyfraddau salwch yn dal i fod o dan y targed o 3% ac eithrio salwch hirdymor tra bod y gyfradd llwyddiant recriwtio yn 76% gyda rhai swyddi’n gorfod cael eu hysbysu sawl gwaith, sy’n effeithio ar y gyllideb;
* roedd cynhadledd i’r holl staff yn cael ei chynllunio ar gyfer mis Mehefin yn dilyn llwyddiant digwyddiad tebyg ddiwedd 2022;
* byddai’r Polisi Gweithio Hybrid yn cael adolygiad llai manwl yn chwarter cyntaf 2023-24 a gofynion llety hirdymor y sefydliad yn cael eu hadolygu yn sgil hynny ddechrau 2023-24;
* roedd cyfarfod o’r Pwyllgor Tâl yn cael ei drefnu ar gyfer dechrau 2023-24 i drafod y cais cylch gwaith cyflogau i geisio cael cytundeb cynharach ar godiad cyflog posibl tra byddai astudiaeth ddichonoldeb yn cael ei chynnal ar gynllun gwerthuso swyddi Llywodraeth Cymru (JEGS);
* byddai’r Rheolwr Cyfathrebu a Materion Cyhoeddus yn gadael y sefydliad ym mis Mawrth a’r swyddog a oedd yn darparu cymorth llywodraethu i SE a’r Cadeirydd yn gadael ym mis Chwefror hefyd. Diolchodd i’r naill a’r llall a dymuno’n dda iddynt;
* byddai sesiwn Datblygu’r Bwrdd yn cael ei threfnu yn ddiweddarach yn y flwyddyn i edrych ar oblygiadau dod yn gorff cyfrifol o dan Ddeddf Llesiant a Chenedlaethau’r Dyfodol;
* mae gan lawer o gyrff cyhoeddus bryderon am yr adnoddau prin i allu cyflawni uchelgeisiau cynllun gweithredu Cymru Wrth-hiliol yn llawn;
* mae’r adroddiad cyllid yn niweddariad y cynllun busnes yn tynnu sylw at danwariant rhagamcanol yn bennaf oherwydd oedi mewn recriwtio, cyfyngiadau mewn ymatebion i dendrau a nifer y bwrsarïau gradd gwaith cymdeithasol a roddwyd;
* yn ddiweddar, bu’r Pwyllgor Cyfrifon Cyhoeddus yn craffu ar adroddiad yr adolygiad teilwredig ar yr Amgueddfeydd a byddai Gofal Cymdeithasol Cymru yn destun Adolygiad Teilwredig yn ystod tymor y llywodraeth hon;
* mae DP yn arwain ar ddatblygu Fframwaith Datblygiad Cyflog ar ran y Fforwm Gwaith Teg a bydd yn rheoli’r broses ymgynghori; roedd hyn yn dangos arweinyddiaeth a dylanwad y sefydliad yn y maes hwn.

Diolchodd y Cadeirydd i SE am y trosolwg cynhwysfawr. Dywedodd ei fod wrthi’n gweithio gyda swyddogion i ddatblygu grŵp cyfathrebu caeedig i aelodau’r Bwrdd gan ddefnyddio cyfleuster sgwrsio ‘Yammer’ ar y SharePoint365 newydd. Byddai hyn yn rhoi cyfle i ddarparu diweddariadau mwy rheolaidd i’r Bwrdd rhwng cyfarfodydd ffurfiol. Gofynnodd y Cadeirydd a oedd yna unrhyw sylwadau neu gwestiynau am y diweddariadau a ddarparwyd, a chodwyd y materion canlynol:* roedd AH yn pryderu bod y ddogfen ‘Further Faster’ yn ceisio cyflymu integreiddiad, ond roedd cynllun gweithredu ar wahân gweithlu’r GIG yn teimlo fel cam yn ôl yng nghyd-destun cyd-strategaeth y gweithlu a ddatblygwyd gan Gofal Cymdeithasol Cymru ac AaGIC. Cydnabu bod angen cyflymu newid ond roedd yn ystyried beth oedd angen ei newid a sut y gellid galluogi hynny. Dywedodd fod yna gydnabyddiaeth gyffredinol i’r angen i fod yn llai gwrth-risg ond mae yna anawsterau pan mae yna ddau bartner statudol gwahanol yn rhan o hynny, er enghraifft, mewn Byrddau Partneriaeth Rhanbarthol. Mae Bwrdd Iechyd Prifysgol Caerdydd a’r Fro wedi comisiynu Cronfa’r Brenin i edrych ar beth mwy y gall Byrddau Partneriaeth Rhanbarthol ei wneud i wella cyflymder ac effaith integreiddiad yn yr agenda gwella iechyd ac atal. Roedd AH yn barod i rannu copi o waith Cronfa’r Brenin a allai helpu i lywio trafodaethau â phartneriaid. **GWEITHREDU**
* cyfeiriodd AH hefyd at sgwrs ddiweddar yn y Senedd am beth mwy oedd angen ei wneud i helpu i gadw a denu’r gweithwyr gofal cymdeithasol yn ôl i’r sector o ystyried bod cymaint wedi gadael yn ystod y pandemig. Gofynnodd a oedd SE yn hyderus bod y sector yn bod mor hyblyg ag y gallai gyda gwaith rhan-amser, cyfleoedd rhannu swyddi neu’n edrych i ddenu pobl hŷn i weithio, tra ar ben arall y sbectrwm, yn cynnig prentisiaethau i alluogi pobl ifanc i ddatblygu eu gyrfaoedd.
* dywedodd SE fod Uwchgynhadledd yn cael ei chynllunio yn dilyn y ddwy drafodaeth bord gron ar y cyd â Chydffederasiwn y GIG a phartneriaid allweddol eraill. Byddai’r dystiolaeth o waith Cronfa’r Brenin yn ddefnyddiol i lywio hynny. Cydnabu SE bod gweithio ar draws ffiniau’n gofyn am y bobl iawn gyda’r sgiliau iawn a pharodrwydd i weithio mewn ffordd greadigol a llai gwrth-risg y byddai’r Uwchgynhadledd yn ceisio mynd i’r afael ag ef;
* wrth ymateb i’r cwestiwn am recriwtio, dywedodd SE fod gweithio’n rhan-amser yn cael ei gefnogi’n eang yn y sector, ynghyd â rhannu swyddi a bod yna ffocws ar brentisiaethau fel ffordd o ddod â phobl ifanc i’r sector. Mae’r sefydliad yn cefnogi Rhaglen Graddedigion Academi Wales sy’n golygu bod unigolyn graddedig yn cael ei leoli gyda Gofal Cymdeithasol Cymru fel rhan o’r rhaglen. Mae ymgyrch Gofalwn Cymru’n cael ei defnyddio hefyd i gefnogi’r sector i feddwl yn greadigol am batrymau gwaith eraill. Roedd hi’n ddiddorol nodi nad oedd y gofrestr dros dro a agorwyd yn ystod COVID wedi denu llawer o gofrestriadau;
* diolchodd AH i SE am y diweddariad ar batrymau gwaith a phwysleisio’r angen i sicrhau bod Gofal Cymdeithasol Cymru’n sefydliad sy’n esiampl. Tynnodd sylw at raglen Ymddeol a Dychwelyd y GIG lle gall nyrsys ymddeol a dychwelyd i weithio’n rhan-amser mewn meysydd eraill heb golli eu pensiynau. Roedd yn teimlo y gellid rhannu a hyrwyddo’r rhaglen hon a rhaglenni tebyg eraill.

Ni chafwyd unrhyw gwestiynau na sylwadau pellach. Diolchodd y Cadeirydd i SE am ei diweddariad ac i’r aelodau am eu cwestiynau. Cytunodd yr aelodau i nodi’r diweddariad.  |
| **7.** | **Rôl Gofal Cymdeithasol Cymru yn Cyflawni Cynllun Gweithredu Cymru Wrth-hiliol** |
| i.ii.iii.iv.iv.v.vi.vi.vii. | Dywedodd DP wrth y Bwrdd fod Cynllun Cydraddoldeb Strategol y sefydliad wedi creu’r uchelgais i weithredu ar draws yr holl nodweddion gwarchodedig ac mai un maes yn unig o’r gwaith hwn oedd cyflawni yn erbyn Cynllun Gweithredu Cymru Wrth-hiliol. Roedd y Strategaeth yn cael ei gweithredu drwy edrych ar y sbectrwm cyfan y gwaith y gellid ei wneud i wella amrywiaeth a chydraddoldeb a sicrhau ei fod yn cael ei integreiddio a’i brif ffrydio i waith bob dydd y sefydliad lle bo’n bosibl.Wrth egluro’r cyd-destun ar gyfer yr eitem hon, rhoddodd y Cadeirydd ddiweddariad ar gynnydd mewn perthynas â chael hyfforddiant cydraddoldeb, amrywiaeth a chynhwysiant i’r Bwrdd. Gofynnwyd i nifer o gyflenwyr ddarparu cynigion ac roedd y rhain yn cael eu gwerthuso ar hyn o bryd. Gofynnwyd i’r cyflenwr greu rhaglen sy’n datblygu ac yn diweddaru sylfaen wybodaeth gyfredol y Bwrdd ac yn defnyddio hynny i ganolbwyntio ar gyfrifoldebau’r Bwrdd, yn gyntaf o ran y ffordd mae’r sefydliad yn gweithredu’n fewnol ac yn ail o ran sut y gall ymddwyn yn allanol mewn ffordd sy’n dylanwadu ar eraill yn y sector.Roeddynt wedi dewis cyflenwr ac yn amodol ar gadarnhad terfynol, byddai’r hyfforddiant yn cael ei ddarparu yn ddiweddarach yn y flwyddyn. Byddai’r drafodaeth a ddilynodd yn helpu i ddatblygu gwybodaeth gyfunol y Bwrdd yn barod ar gyfer hynny. Darparodd GH grynodeb o’r papur a oedd yn rhoi trosolwg i’r Bwrdd o’r camau gweithredu a oedd yn gofyn am ymateb gan Gofal Cymdeithasol Cymru o fewn Cynllun Gweithredu Cymru Wrth-hiliol. Roedd cynnydd eisoes wedi’i wneud yn cynnwys datblygu Cynllun Cydraddoldeb Strategol newydd, sefydlu grŵp staff sy’n canolbwyntio ar Gydraddoldeb, Amrywiaeth a Chynhwysiant a newidiadau i brosesau a pholisïau mewnol, yn enwedig mewn perthynas â phrosesau AD. Dywedodd GH, er bod y papur yn cyfeirio at y meysydd allweddol ar gyfer Gofal Cymdeithasol Cymru, bod y blynyddoedd cynnar a gofal plant yn amlwg o absennol o gynllun drafft Llywodraeth Cymru. Roedd Gofal Cymdeithasol Cymru wedi tynnu sylw at hyn yn ystod y broses ymgynghori ac roedd wedi’i ychwanegu wedi hynny. Bydd gwaith ar y camau gweithredu’n cael ei wneud drwy gydweithio a chyd-gynhyrchu, yn gyson â’r ffordd y mae’r sefydliad yn gweithio.Ychwanegodd GH fod pobl yn y sector cyhoeddus yn cydnabod bod hwn yn gynllun uchelgeisiol iawn a fyddai’n gofyn am adnoddau priodol. Roedd cais wedi’i gyflwyno i Lywodraeth Cymru am yr adnoddau oedd eu hangen i gyflawni yn erbyn y camau gweithredu gofynnol yn ystod 2023-24. Fodd bynnag, nid oedd cyllid ychwanegol wedi’i gadarnhau eto. Codwyd y mater o amserlenni tynn gyda Llywodraeth Cymru hefyd o ystyried lefel yr uchelgais a diffyg adnoddau ychwanegol. Diolchodd y Cadeirydd i GH am y trosolwg cryno a gofynnodd am unrhyw gwestiynau neu sylwadau. Cafwyd y drafodaeth ganlynol: * roedd TP yn croesawu’r ffocws ar y maes hwn gan gydnabod bod angen bwrw ymlaen â meysydd eraill o fewn Cydraddoldeb, Amrywiaeth a Chynhwysiant. Byddai adnoddau ac ymgysylltu yn hollbwysig i symud y gwaith hwn yn ei flaen a dylid cefnogi Swyddogion i wneud hynny. Roedd yn edrych ymlaen at weld mwy o fanylion ac at allu cefnogi ac ychwanegu gwerth drwy drafodaeth fanylach yng nghyfarfodydd y Pwyllgor ac yn nigwyddiadau datblygu’r Bwrdd yn y dyfodol;
* dywedodd GH y disgwylir adnoddau newydd ar gyfer y gwaith hwn. Roedd cais wedi’i gyflwyno a gobeithio y byddant yn derbyn ymateb cadarnhaol; fel arall, byddai’n anodd bwrw ymlaen â’r gwaith yn ôl yr amserlenni gofynnol. Gellid darparu diweddariadau i un o’r Pwyllgorau pe bai angen gan y byddai’r Cynllun yn dod yn llinyn euraidd drwy holl waith y sefydliad;
* dywedodd y Cadeirydd y dylai diweddariadau gael eu derbyn ar lefel y Bwrdd yn sgil arwyddocâd y gwaith hwn a hynny i ddigwydd yng nghyfarfodydd ffurfiol y Bwrdd neu yn ystod sesiynau datblygu’r Bwrdd;
* croesawodd SB y ffocws ar wrth-hiliaeth a’r cyfeiriad at arweinwyr gwrth-hiliol. Gofynnodd am ragor o wybodaeth am hyn ac a fyddai’r cysyniad yn ymddangos yn Strategaeth y Gweithlu. Gan gydnabod y pryder am adnoddau, roedd yn teimlo y gellid bod wedi ysgrifennu adran 3.2 yn wahanol oherwydd roedd y geiriad presennol yn awgrymu bod yna amharodrwydd i ymgysylltu yn hytrach na bod angen yr adnoddau i allu cyflawni’r camau gweithredu dymunol;
* cytunodd GH y gellid bod wedi ysgrifennu adran 3.2 yn wahanol i adlewyrchu’n well mai darparu adnoddau oedd y broblem dan sylw. Mae’r term arweinwyr gwrth-hiliol wedi dod yn syth o’r cynllun gweithredu. Roedd hyn yn cynnwys hyfforddi, mentora a gweithio gydag unigolion ar raglen arweinyddiaeth sy’n annog grwpiau pobl dduon, Asiaidd a lleiafrifoedd ethnig i gymryd rhan;
* ychwanegodd SMc fod gwaith ar droed ar ddatblygu cam nesaf strategaeth y gweithlu a bod digwyddiadau ymgysylltu diweddar wedi canolbwyntio ar feysydd trawsbynciol y strategaeth fel cydraddoldeb a’r Gymraeg. Roedd angen edrych ar raglenni arweinyddiaeth presennol hefyd a nodi ble allwn ni fynd ymhellach o ran hyrwyddo gwrth-hiliaeth;
* ychwanegodd SMcC fod gwaith ar droed gydag AGC hefyd ar gefnogi diwylliannau cadarnhaol sy’n cysylltu’n agos ag uchelgeisiau’r cynllun gweithredu. Dywedodd ei bod hi’n bwysig i aelodau’r Bwrdd, pan ddaw cynllun gweithredu tymor canolig Strategaeth y Gweithlu yn ôl i’r Bwrdd yn ddiweddarach eleni, ystyried a oedd y cyfleoedd a’r uchelgeisiau ar gyfer Cymru Wrth-hiliol wedi’u hadlewyrchu ar draws yr holl weithgareddau yn Strategaeth y Gweithlu;
* dywedodd GQ ei bod yn falch o weld y papur hwn a bod yn rhan o’r drafodaeth ar adeg pan oedd rhai sefydliadau’n dechrau llithro’n ôl ar wrth-hiliaeth. Ychwanegodd ei bod hi’n bwysig ystyried croestoriadedd lle bydd pobl nid yn unig yn destun gwahaniaethu ar sail lliw eu croen ond hefyd ar sail nodweddion eraill; er enghraifft, dod o gefndir dosbarth gweithiol. Roedd hi’n bwysig bod y ffocws ar wrth-hiliaeth yn parhau o fewn y Bwrdd yn hytrach na mynd yn ehangach a chael ei gwmpasu mewn trafodaethau cyffredinol ar Gydraddoldeb, Amrywiaeth a Chynhwysiant;
* rhoddodd GH sicrwydd y bydd gwrth-hiliaeth yn parhau i fod yn faes ffocws fel rhan o waith Cydraddoldeb, Amrywiaeth a Chynhwysiant parhaus y sefydliad ochr yn ochr â chynlluniau gweithredu eraill Llywodraeth Cymru. Roedd Gofal Cymdeithasol Cymru wedi ymrwymo i sicrhau nad oedd ei waith yn y maes hwn yn docenistaidd yn unig, a’i fod yn cael ystyriaeth briodol ar draws pob agwedd ar waith y sefydliad ac yn gyfrifoldeb i bawb;
* roedd AH yn teimlo nad oedd y manylion yn y cynllun gweithredu’n rhoi darlun llawn o’r gwaith a oedd yn cael ei wneud yn y sector; er enghraifft, roedd yn nodi bod hyfforddiant ar ymwybyddiaeth ddiwylliannol yn cael ei ddarparu i staff ond nid yn nodi sut y bydd hyn yn tynnu’r elfen wrth-hiliaeth allan. Cyfeiriwyd at y cynllun hyderus o ran anabledd hefyd ond yn yr un modd nid oedd yn darparu safbwynt gwrth-hiliol. Gellid cryfhau’r cynllun felly i gynnwys y manylion hyn yn fwy eglur;
* cydnabu EB y gallai hwn fod yn faes pwnc heriol a chytunodd â sylwadau AH ar yr angen i fod yn eglur. Soniodd am Fwrdd arall yr oedd yn aelod ohono, lle'r oedd yn y lleiafrif, a oedd yn dod a barn a safbwyntiau demograffig amrywiol at ei gilydd. Roedd yn teimlo bod angen bod yn ddewrach a hyrwyddo’r sector i fod mor amrywiol ag y gallai fod;
* roedd GH yn cytuno â’r sylwadau a wnaed a dywedodd fod Gofal Cymdeithasol Cymru am gael ei weld fel arweinydd gweithredol yn y sector. Ni fwriadwyd i ddull y cynllun fod yn un cyffredinol. Yn hytrach, roedd yn edrych ar yr holl gamau posibl yn unigol ac yn eu tynnu ynghyd i gynllun ar y cyd i ddal popeth oedd angen ei wneud;
* ychwanegodd GH fod yna adran ar arweinyddiaeth yn y cynllun gweithredu a oedd yn nodi beth a ddisgwylir gan gyrff cyhoeddus yng Nghymru ac roedd trafodaethau wedi cychwyn ar beth allai hyn ei olygu i Gofal Cymdeithasol Cymru a sut y gallai’r sefydliad fynd y tu hwnt i beth sydd yn y cynllun gweithredu. Roedd angen sicrhau bod y sefydliad ei hun mewn trefn cyn gallu dangos arweiniad a chreu disgwyliadau i’r sector. Roedd swyddogion yn ystyried sefydlu grŵp cyfeillion beirniadol ar draws yr holl nodweddion gwarchodedig fel cyfrwng i gynghori a helpu i wella dealltwriaeth yn y maes hwn.

Rhoddodd SE grynodeb o’r drafodaeth, gan ddweud ei bod hi’n bwysig bod ystyr i holl waith y sefydliad. Byddai’n bwysig i’r swyddog Cydraddoldeb, Amrywiaeth a Chynhwysiant newydd fod yn gyfaill beirniadol, gan edrych ar waith y sefydliad drwy nifer o lensys gwahanol. Roedd angen bod yn weithredol ar y gwaith hwn a byddai cael y Swyddog Cydraddoldeb, Amrywiaeth a Chynhwysiant fel adnodd pwrpasol yn helpu’r sefydliad i gyflawni ei uchelgeisiau a dangos arweiniad.Diolchodd y Cadeirydd i holl aelodau’r Bwrdd a’r swyddogion am eu sylwadau a’u cwestiynau ac am graffu’n fanwl ar y papur.  |
|  | **Effeithiolrwydd y cyfarfod**  |
| i. | Er mwyn profi’r defnydd o raglen Mentimeter, gofynnwyd i’r aelodau rannu tri gair a oedd yn disgrifio sut roedden nhw’n teimlo am y cyfarfod hyd yn hyn. Darparwyd y geiriau canlynol:ysgogi; herio; craffu; bywiog; manwl; ymgysylltu; gwerthfawrogi; her briodol; hyder; awgrymol; addysgiadol; datblygiadol; trafodaeth dda; diddorol; adlewyrchol; annog; trylwyr; agored; perthnasol; pwysig; cynhwysol; hyddysg; diddorol. |
| **8.** | **Adroddiad Cynnydd Ch3 y Cynllun Busnes** |
| i.ii.iii.iv.v.vi.vii.viii.ix.x. | Darparodd KS rywfaint o gyd-destun i’r papur hwn ac atgoffa’r aelodau o’r drafodaeth a gafwyd yn gynharach yn y cyfarfod ar yr anawsterau wrth recriwtio staff i swyddi allweddol a diffyg ymatebion i dendrau a oedd yn effeithio ar gapasiti. Yn ei dro roedd hyn wedi effeithio ar y gallu i fwrw ymlaen â rhai rhaglenni gwaith allweddol yn unol ag amserlenni gwreiddiol ac wedi cael effaith ar alldro’r gyllideb am y flwyddyn. Gofynnodd KS a oedd unrhyw sylwadau neu gwestiynau ynghylch thema blaenoriaeth un yn y papur, a oedd yn ymwneud â’r blaenoriaethau ar gyfer y gweithlu gofal cymdeithasol a blynyddoedd cynnar. Codwyd y materion canlynol:* dywedodd TP, er bod y cyd-destun yn cael ei ddeall wrth edrych ar y meysydd perfformiad sydd wedi’u huwcholeuo’n goch (h.y. cofrestru ac achosion Addasrwydd i Ymarfer dros 18 mis) o safbwynt allanol roedd hi’n ymddangos yn glir nad oedd y sefydliad mewn sefyllfa “busnes fel arfer”. Roedd yn pryderu hefyd nad oedd yr adroddiad yn darparu amserlenni a ragwelir a oedd yn nodi pryd y byddai perfformiad yn dychwelyd ac yn olrhain pryd y gellid disgwyl i fusnes fel arfer ddychwelyd;
* cydnabu SE nad oedd nifer o dargedau’n cael eu cyrraedd, yn enwedig mewn perthynas â nifer y gweithwyr cartrefi gofal i oedolion a oedd heb eu cofrestru’n llawn eto. Fodd bynnag, roedd y nifer a oedd yn aros yn lleihau gyda’r ffigur tua 6,000 ar hyn o bryd, tipyn yn is na’r 9,000 a nodwyd yn yr adroddiad. Roedd hyn yn fater o amseru wrth gynhyrchu’r adroddiad ac yn dangos bod y sefyllfa’n gwella’n gyflym;
* dywedodd SE y byddai’r Tîm Rheoli Gweithredol, wrth edrych ar y cynllun busnes ar gyfer y flwyddyn nesaf, yn ystyried a oedd hi’n briodol i ailbennu’r targedau ar lefel fwy realistig yn awr o ystyried eu bod wedi’u pennu pan oedd y gofrestr yn cynnwys 12,000 yn hytrach na’r lefel bresennol o 50,000;
* roedd y Cadeirydd yn cytuno â TP y byddai’n fuddiol gweld trywyddau clir mewn adroddiadau ar gynnydd yn y dyfodol sy’n dangos pryd oedd disgwyl i weithgareddau’r cynllun busnes a oedd ‘oddi ar y trywydd’ ddychwelyd i fod ‘ar y trywydd’ ynghyd â rhywfaint o naratif i esbonio’r camau a oedd yn cael eu cymryd i gyflawni hynny;
* gofynnodd PM a fyddai’n ddefnyddiol pan nad oedd gweithgarwch allweddol, fel cofrestru grwpiau newydd ar y trywydd i gyflawni, i’r Bwrdd dderbyn diweddariadau misol gan y gallai cyflogwyr ystyried hyn fel methiant gan Gofal Cymdeithasol Cymru i gofrestru pawb. O ystyried mai’r sefydliad a bennodd y dyddiad cau, gofynnodd a oedd y nifer heb eu cofrestru’n dangos methiant i gynllunio’n ddigonol;
* roedd PM yn ymwybodol bod y maes perfformiad hwn yn destun craffu manwl gan y Pwyllgor Rheoleiddio a Safonau ac yn ystyried a fyddai’n ddefnyddiol cael adroddiad cryno ar y materion a godwyd yn y Pwyllgor i sicrhau nad oedd y trafodaethau’n cael eu hailadrodd yn y Bwrdd;
* atebodd SE drwy ddweud bod yr amcangyfrif cychwynnol yn awgrymu bod angen cofrestru 16,000 o weithwyr cartrefi gofal i oedolion ond bod yr amcanestyniadau presennol yn awgrymu bod hyn yn fwy tebygol o fod tua 21,000. Roedd y rhai a oedd angen cofrestru yn dueddol o’i gadael hi tan y funud olaf i wneud hynny a oedd yn golygu bod angen cofrestru mwy o weithwyr ar yr un adeg. Roedd mwy o gapasiti staff wedi’i ychwanegu at y Tîm Cofrestru ar sail barhaol ac roedd y staff yn gwneud goramser ar hyn o bryd. Cytunodd y byddai’n fuddiol darparu diweddariadau misol ar y porth, er mwyn rhoi gwybodaeth i aelodau’r Bwrdd am y ffigurau diweddaraf;
* atgoffodd y Cadeirydd yr aelodau fod cofnodion y Pwyllgor Rheoleiddio a Safonau wedi’u dosbarthu ac ar gael ar y porth i alluogi aelodau i weld y trafodaethau a oedd wedi digwydd;
* gofynnodd CC am y wybodaeth ddiweddaraf am nifer y myfyrwyr sy’n manteisio ar y bwrsari o gofio bod hyn wedi bod yn is na’r nifer oedd ar gael ers sawl blwyddyn bellach;
* dywedodd SE fod gwerth y bwrsari’n is na rolau cymharol yn y GIG a bod gwaith cymdeithasol felly’n cael ei weld fel dewis llai deniadol na llwybrau proffesiynol eraill yn aml. Mae’n ddealladwy bod pobl yn dewis llwybr gyrfa a fydd yn eu gadael mewn llai o ddyled ar ddiwedd eu hastudiaethau. Roedd Llywodraeth Cymru wedi cynyddu’r bwrsari ar gyfer y rhai a oedd yn cychwyn eleni; fodd bynnag, daeth y cyhoeddiad yn hwyr yn y cylch ac ni fyddai wedi effeithio ar y niferoedd cyfredol. Bydd niferoedd y flwyddyn nesaf yn cael eu monitro’n agos i asesu effaith y cynnydd yn y bwrsari. Fodd bynnag, yn y cyfamser, ni fyddai’n briodol lleihau nifer y bwrsarïau sydd ar gael ac roedd yn rhaid canolbwyntio ar annog mwy o fyfyrwyr i ymuno â’r proffesiwn;
* ychwanegodd SE fod yna chwe ymgeisydd am bob bwrsari yn yr Alban tra nad oedd holl lefydd bwrsari Cymru’n cael eu cymryd bob tro, sy’n dangos y gwahaniaeth o ran gallu i ddenu myfyrwyr newydd. Roedd ymchwil wedi dangos bod angen 350 o fyfyrwyr newydd bob blwyddyn i fodloni galw’r boblogaeth a throsiant naturiol. Mae’r nifer ychydig dros 200 ar hyn o bryd sy’n adlewyrchu bod awdurdodau lleol yn noddi mwy o fyfyrwyr yn ogystal â bod mwy yn defnyddio llwybr y Brifysgol Agored;
* dywedodd SE y byddai’n ymuno â sesiwn datrys problemau ryngwladol gyda swyddogion cyfatebol yng Nghanada, UDA ac Awstralia, lle mae yna broblemau tebyg gyda recriwtio. Mae ffactorau sy’n dylanwadu ar recriwtio’n cynnwys y canfyddiad o beth yw gofal cymdeithasol a rôl gweithwyr cymdeithasol ac mae angen mynd i’r afael â’r rhain;
* gofynnodd PM beth oedd wedi’i ddweud wrth y rhai a oedd yn aros i gael eu cofrestru yn sgil y niferoedd mawr, i’w sicrhau bod eu profiad mor gadarnhaol ag y gallai fod o dan yr amgylchiadau;
* dywedodd HD fod yna ddeialog barhaus gyda’r sector. Roedd swyddogion yn gwybod bod y dyddiad cau yn mynd i fod yn heriol gan eu bod yn cywasgu’r hyn a fyddai’n waith tair blynedd fel arfer i gyfnod o chwech i naw mis. Bu’r sefydliad yn ymgysylltu’n helaeth â’r sector ar lefel ranbarthol ar ffurf gweithdai ‘hyfforddi’r hyfforddwr’ gyda chyflogwyr lle'r oedd disgwyliadau realistig wedi’u rhannu. Pan oedd pobl yn ffonio i holi hynt eu ceisiadau, roeddynt yn cael sicrwydd eu bod yn cael gweithio. Roedd y sefydliad yn gweithio gydag AGC hefyd i’w hysbysu pan fyddai pobl wedi cyflwyno ceisiadau ac yn aros i gael eu cofrestru.

Nid oedd rhagor o gwestiynau na sylwadau a symudodd KS ymlaen at thema blaenoriaeth dau, sef Rheolwyr, Arweinwyr a Pherchnogion Gofal Cymdeithasol a’r Blynyddoedd Cynnar. Gofynnwyd y cwestiynau canlynol: * gofynnodd SB a oedd hi’n bosibl adolygu’r risg strategol mewn perthynas â thâl, gwobrwyo ac amodau yn dilyn y digwyddiadau bord gron diweddar a’r pryder a godwyd am hyn. Dywedodd AL y byddai’r Tîm Rheoli Gweithredol yn edrych ar hyn yn ystod eu hadolygiad misol nesaf yng nghyd-destun yr effaith mae’r sefydliad yn gallu ei chael ar y materion hyn; **GWEITHREDU.**
* dychwelodd PM at fater cyfathrebu a marchnata gan ei fod yn teimlo nad oedd y diweddariad ar y cynllun busnes yn rhoi darlun llawn o’r gwaith a wnaed. Gofynnodd pam bod nifer yr ymwelwyr â gwefan Gofalwn Cymru a’r porth swyddi’n gostwng pan roedd y galw am staff yn uwch. Roedd nifer y bobl a oedd yn ymgeisio am y Gwobrau’n ymddangos yn isel hefyd ac roedd am wybod a oedd swyddogion yn hyderus bod gweithgareddau cyfathrebu a marchnata’n cael eu targedu’n briodol;
* dywedodd SE ei fod yn destun pryder bod pobl yn ymddangos yn rhy brysur i ddod o hyd i’r amser i gyflwyno ceisiadau ar gyfer y Gwobrau; nododd fod y GIG i weld yn llawer gwell am allu cyflwyno ceisiadau am wobrau a bod ganddynt fwy o gapasiti’n gyffredinol. Roedd yna lawer o arfer da oedd angen ei arddangos a dyna beth oedd wedi digwydd ers i’r Gwobrau gychwyn. Roedd nifer o’r rhain wedi’u harddangos yn sesiynau datblygu diweddar y Bwrdd;
* dywedodd SE fod platfform newydd yn cael ei ddatblygu ar gyfer gwefan Gofalwn Cymru gyda’r ffocws ar allu dangos effaith. Fodd bynnag, yn erbyn y cefndir hwnnw o amodau a thelerau gwael a chystadleuaeth â sectorau eraill, roedd y farchnad gyflogaeth yn anodd iawn i ddarparwyr gofal cymdeithasol;
* gofynnodd y Cadeirydd i SMcC a oedd yna reswm i bryderu am y gostyngiad yn nifer yr ymwelwyr â’r wefan;
* dywedodd SMcC fod swyddogion wedi edrych ar ddata tueddiadau ac wedi gweld gostyngiad mewn gweithgarwch. Byddai’n cyfarfod â’r tîm a’r ymgynghorwyr a gyflogir i gefnogi’r rhaglen i archwilio a oedd yna elfen o natur dymhorol neu a oedd yna broblemau mwy sylfaenol. Byddai aelodau’r Bwrdd yn ymwybodol bod gwefan Gofalwn Cymru’n cael ei hailddatblygu ar hyn o bryd i’w gwneud hi’n haws i’w defnyddio ac i sicrhau y gellir tynnu data dadansoddol yn haws ohoni;
* dywedodd JM ei bod yn arwain y panel beirniadu yng nghategori gofalwyr di-dâl y Gwobrau. Er mai dim ond dau neu dri chais a dderbyniwyd yn wreiddiol, roedd pum cais arall wedi’u cyflwyno ar ôl ymestyn y dyddiad cau. Roedd yn teimlo bod angen edrych ar symleiddio’r system ymgeisio i annog mwy o geisiadau;
* cytunodd SE i edrych eto ar gyfleoedd i symleiddio’r broses o ystyried bod y Gwobrau’n ddigwyddiad blynyddol yn awr ac i edrych eto ar sut mae’r sefydliad yn defnyddio ei rwydweithiau i hyrwyddo’r digwyddiad ac annog ceisiadau;
* roedd EB yn rhannu pryderon JM am y broses ymgeisio a’r angen i edrych ar ffyrdd eraill o dderbyn cais, er enghraifft drwy gyflwyniadau fideo;
* awgrymodd y Cadeirydd y dylid trafod y Gwobrau ymhellach mewn diwrnod datblygu yn y dyfodol o ystyried nifer y sylwadau gan yr aelodau; **GWEITHREDU.**
* cytunodd DB fod angen mynd i’r afael â thâl ac amodau er mwyn annog recriwtio gan ei fod yn ymwybodol bod yna sefydliadau cenedlaethol yn ystyried symud eu gwasanaethau o Gymru;
* gofynnodd EB a oedd yr angen i ddileu elw o wasanaethau maethu a’r effaith ar recriwtio yn cael sylw a chan bwy. Dywedodd SE fod y Prif Swyddog Gofal Cymdeithasol yn cadeirio’r grŵp dileu elw a bod yr heriau fel y rhai a ddisgrifiwyd gan EB yn cael eu cyfrannu i’r grŵp hwnnw.

Diolchodd y Cadeirydd i’r aelodau a’r swyddogion am eu cyfraniadau i’r drafodaeth a chrynhodd y materion allweddol a oedd wedi’u codi. Yn sgil pwysau amser, awgrymodd bod y drafodaeth yn symud ymlaen i themâu blaenoriaeth 3 a 4 yn Adroddiad Cynnydd y Cynllun Busnes. Fodd bynnag, ni chodwyd unrhyw gwestiynau na sylwadau.Darparodd GR drosolwg o’r adroddiad cyllid ac yn arbennig, tynnodd sylw at y pwyntiau canlynol a nodwyd yn fanylach yn y papur: * cafwyd tanwariant mewn bwrsarïau, recriwtio ac ymatebion i dendrau a ategwyd gan incwm uwch na’r disgwyl yn sgil bod ffioedd cofrestru ar y blaen i’r proffil;
* o ganlyniad, roedd y Tîm Rheoli Gweithredol wedi gwneud penderfyniad mewn ymgynghoriad â Llywodraeth Cymru, i beidio â thynnu rhai agweddau ar gyllid ychwanegol a chraidd i lawr yn llawn;
* yn sgil y tanwariant ar gyflogau a phrosiectau, rhagwelwyd y byddai yna danwariant o £630,000 yn y gyllideb ar ddiwedd y flwyddyn. Byddai trafodaethau pellach yn cael eu cynnal â Llywodraeth Cymru ar a ddylid tynnu elfennau pellach o gyllid i lawr neu wneud taliad ychwanegol i’r cynllun pensiwn gan nad oedd yr asedau pensiwn wedi perfformio cystal â’r disgwyl.

Gofynnodd PM, o ystyried y tanwariant a’r ffaith y gallai aelodau’r Panel Addasrwydd i Ymarfer fod yn derbyn llai o dâl na chyfradd y farchnad ac y gallai hynny greu anawsterau i recriwtio aelodau newydd i’r panel, a oedd ystyriaeth wedi’i rhoi i ddefnyddio cyllid yn y maes hwn. Dywedodd y Cadeirydd fod yna drafodaeth fanwl yng nghyfarfod diweddaraf y Pwyllgor Rheoleiddio a Safonau yn dilyn cynnal adolygiad o amodau a thelerau aelodau’r Panel. Gwnaed hyn drwy gymharu â rheoleiddwyr eraill. Roedd hyn yn cynnwys materion yn ymwneud â thaliadau yr oedd y Tîm Rheoli Gweithredol yn edrych arnynt ar hyn o bryd. Argymhellodd y Cadeirydd y dylai PM ddarllen y cofnodion a’r papur adolygu gan y Pwyllgor Rheoleiddio a Safonau a oedd yn trafod hyn yn fanwl.Dywedodd AL fod y tanwariant yn y gyllideb Reoleiddio yn ganlyniad i’r newidiadau mewn ymarfer, yn enwedig mewn perthynas â chynnal gwrandawiadau o bell, a oedd wedi lleihau’r gost o gynnal gwrandawiadau. Mae’r arbedion hyn wedi’u cynnwys yn y llinell sylfaen ar gyfer cyllideb y flwyddyn nesaf. Ni chafwyd unrhyw drafferth i recriwtio aelodau’r panel gydag ymgeiswyr cryf wedi’u recriwtio yn y cylch recriwtio diweddaraf a oedd yn awgrymu nad oedd taliadau’n broblem sylweddol.Ychwanegodd SE y dylai Llywodraeth Cymru gael y wybodaeth ddiweddaraf am y sefyllfa gydag alldro’r gyllideb. Roedd yna gymhlethdodau yn sgil y cyfuniad o gyllid grant craidd a nifer o ffrydiau cyllido ychwanegol a dderbyniwyd ar gyfer gweithgareddau penodol. Roedd hynny’n lleihau’r hyblygrwydd yn y gyllideb, ond roedd y sefydliad yn gweithio drwy hyn. Cytunodd yr aelodau eu bod wedi **craffu ar** a **chymeradwyo’r** cynnydd yn erbyn Cynllun Busnes 2022-23 ar y cam naw mis. |
| **9.** | **Cynllun Busnes Drafft 2023/24** |
| i.ii.iii.iv.v.vi.vii.viii.ix.x.xi.xii.xiii.xiv. | Cyflwynodd SE yr adroddiad yn gryno a thynnu sylw at y materion canlynol er gwybodaeth i’r aelodau:* mae’r cynllun busnes wedi’i ysgrifennu’n unol â’r uchelgais lefel uchel yn y cynllun strategol ac roedd yna linellau cyllideb unigol ar gyfer gwahanol brosiectau;
* roedd hwn yn ddrafft cyntaf lefel uchel gyda manylion pellach angen eu hychwanegu ac o ystyried y drafodaeth gynharach, byddai angen ailystyried y targedau ar gyfer cofrestru;
* roedd gwaith yn mynd rhagddo i ystyried manteision pellach i’r rhai sy’n defnyddio’r Cerdyn Gweithiwr Cymdeithasol fel cyfleuster gwobrwyo arian yn ôl;
* efallai y bydd Llywodraeth Cymru’n ymgynghori ar broffesiynoli gweithlu'r blynyddoedd cynnar a gofal plant yn ystod y flwyddyn ond nes bod y canlyniad yn hysbys, roedd y manylion am y gwaith hwn yn parhau i fod yn lefel uchel;
* roedd arolwg gweithlu’n cael ei dreialu a byddai’n cael ei fireinio i sicrhau ei fod yn mynd i fod yn ddefnyddiol i’r sector. Mewn grŵp ffocws, roedd gweithwyr gofal uniongyrchol yn awyddus i’w lleisiau gael eu clywed;
* byddai’r rhaglen cyflwyniad i ofal cymdeithasol yn cael ei hariannu drwy Grant Economi Sylfaenol tan fis Medi 2023; wedi hynny, byddai angen penderfynu a ellid parhau i gefnogi’r rhaglen hon wrth symud ymlaen;
* roedd gwaith ar gynllun gweithredu’r gweithlu iechyd meddwl yn dibynnu ar dderbyn adnoddau ychwanegol gan Lywodraeth Cymru;
* byddai’r cynnig digidol yn canolbwyntio ar wella gwasanaethau i ‘gwsmeriaid’ a galluogi’r sefydliad i weithredu mor effeithlon â phosibl.

Diolchodd y Cadeirydd i SE am y trosolwg a gofynnodd i’r aelodau a oedd ganddynt unrhyw gwestiynau neu sylwadau. Cafwyd y drafodaeth ganlynol;* gofynnodd JK am ofod swyddfa o ystyried bod y polisi gweithio hybrid wedi’i gadarnhau ac a oedd yna ostyngiadau dilynol yn y gofynion ar gyfer gofod swyddfa y byddai goblygiadau ariannol iddynt:
* dywedodd SE y byddai gwaith yn cael ei wneud yn ystod 2023/24 i sicrhau bod gan y sefydliad y seilwaith angenrheidiol, ac y byddai hwn yn cynnwys adolygiad o ofynion swyddfa. Byddai’r gwaith hwn yn cael ei gynnwys mewn cynlluniau i sicrhau bod y sefydliad yn gweithio mor effeithlon â phosibl. O ystyried ei bod hi’n ddogfen lefel uchel nid oedd y manylion hynny wedi’u cynnwys yn y cynllun. Fodd bynnag, byddai’r Bwrdd yn cael ei ddiweddaru ar ddatblygiadau ynghylch gofynion yr ystad;
* gofynnodd CC a oedd modd cynnwys dangosydd yn y cynllun a oedd yn darparu mesur o effeithiolrwydd yr ymgyrch ddenu, recriwtio a chadw o ystyried nad yw’r dangosyddion presennol yn galluogi i’r asesiad hwnnw gael ei wneud;
* ailadroddodd SE fod gwefan Gofalwn Cymru wrthi’n cael ei hailddatblygu er mwyn gallu olrhain teithiau cyflogaeth pobl er na fydd hi’n bosibl dal pawb sy’n ymuno â sector y gweithlu gofal cymdeithasol gan y gall pobl ddod i’r sector drwy amrywiaeth o lwybrau. Roedd swyddogion yn gweithio’n agos â chyflogwyr i annog y defnydd o’r porth swyddi, gyda disgwyliad y byddai hyn yn cael ei ail-gadarnhau drwy’r fframwaith comisiynu cenedlaethol, yn amodol ar ymgynghoriad. Roedd hi’n bwysig nodi hefyd mai ymgyrch ddenu oedd Gofalwn Cymru nid ymgyrch recriwtio a bod yna broblemau llawer ehangach a mwy sylfaenol, fel cyflogau, amodau a thelerau a chystadleuaeth o fewn y farchnad gyflogaeth, a oedd yn atal manteision llawn yr ymgyrch rhag cael eu gwireddu;
* ychwanegodd SMcC fod gwaith ar droed i ystyried pa ddata y gellid ei gasglu o’r wefan newydd. Fodd bynnag, roedd yn cydnabod bod yna fwlch data ar hyn o bryd gan nad oedd unrhyw system yn bodoli i gasglu gwybodaeth gywir am nifer y swyddi gwag ar draws y sector;
* ategodd SMcC y pwynt yr oedd SE wedi’i wneud hefyd am y potensial i gynnwys argymhelliad yn y codau ymarfer ar gyfer y fframwaith comisiynu newydd a oedd yn annog pob cyflogwr i ddefnyddio’r porth swyddi yn ‘Gofalwn Cymru’. Pe bai hyn yn digwydd, byddai’n darparu dangosydd o nifer y swyddi gwag yn y system ar adeg benodol. Yr uchelgais oedd gwella’r wybodaeth oedd ar gael; fodd bynnag, cydnabuwyd hefyd bod nifer o ffactorau yn effeithio ar ddewis pobl i ymuno â’r sector gofal, yn enwedig y farchnad waith gyfredol, canfyddiadau negyddol a phwysau yn y system iechyd a gofal cymdeithasol;
* roedd PM am wneud tri phwynt. Yn gyntaf, gofynnodd, o ystyried natur fregus y sector, a oedd y sefydliad yn blaenoriaethu ddigon ac yn ddigon clir gyda staff yn fewnol beth oedd y blaenoriaethau pwysig. Roedd yn teimlo bod y Cynllun Busnes yn ei ffurf gyfredol yn edrych fel cynllun ‘busnes fel arfer’ ond nid oedd y cyfnod hwn yn gyfnod arferol i’r sector. Dywedodd y byddai’n hoffi gweld eglurder ar beth yw’r blaenoriaethau absoliwt fel y gallai’r Bwrdd graffu â ffocws i sicrhau bod y rheiny’n cael eu cyflawni;
* roedd ail gwestiwn PM yn ymwneud â’r Cynllun Gweithredu Gwrth-hiliol. Yn gynharach yn y cyfarfod, roedd GH wedi sôn y byddai gallu cyflawni’r uchelgeisiau yn y cynllun yn dibynnu ar gael adnoddau ychwanegol. Pe na bai’r adnoddau hynny’n cael eu sicrhau, roedd am wybod beth fyddai’r sefydliad yn rhoi’r gorau i’w wneud o ganlyniad;
* roedd trydydd cwestiwn PM yn ymwneud ag a oedd yna ddigon o gapasiti ac adnoddau yn y cynllun i alluogi’r sefydliad i ymateb i anghenion rhanddeiliaid. Gofynnodd a fyddai’n bosibl cael rhestr flaenoriaethau a oedd yn nodi beth sy’n rhaid i’r sefydliad ei wneud, beth ddylai ei wneud a beth y gallai ei wneud pe bai capasiti’n caniatáu hynny;
* dywedodd SE y byddai’r Tîm Rheoli Gweithredol yn ystyried blaenoriaethau a’r adnoddau sydd ar gael yn fanwl yn eu diwrnod i ffwrdd yr wythnos ganlynol. Fel yr awgrymodd PM, byddant yn edrych ar y cynllun busnes a’r adnoddau sydd ar gael gan ddefnyddio agwedd rhaid gwneud, dylid gwneud a gallu gwneud. Mae gwaith rheoleiddio’r sefydliad yn gyfrifoldeb statudol ac felly mae’n amlwg ei fod yn rhywbeth sy’n rhaid ei wneud ond bydd gwneud hynny yn y ffordd fwyaf effeithlon bosibl yn rhoi mwy o gapasiti i wneud cynnydd gydag amcanion datblygu;
* ychwanegodd SE y byddai’n trefnu sgwrs â’r Bwrdd ar y blaenoriaethau a benderfynwyd unwaith y bydd y gwaith wedi’i gwblhau a cheisiadau gan Lywodraeth Cymru a rhanddeiliaid eraill wedi’u hystyried. Atgoffodd yr aelodau y byddai adnoddau’n debygol o leihau mewn termau real wrth symud ymlaen ac y byddai angen i’r sefydliad gynllunio ar gyfer llai o gapasiti;
* cydnabu’r Cadeirydd fod PM wedi gofyn o’r blaen a ellid datblygu ‘cynllun ar bapur’ i ddarparu trosolwg gweledol o’r rhaglenni a’r prosiectau allweddol yr oedd y sefydliad yn eu cyflawni ac i nodi pa bartneriaid a rhanddeiliaid oedd yn rhan o’r gwaith. Dywedodd fod ganddo syniad sut beth fyddai hynny ac roedd wedi cytuno i drafod y mater â SE ond wedi anghofio yng nghanol popeth arall a oedd yn digwydd ar hyn o bryd. Ymddiheurodd a chytuno i drafod y mater â SE.

Rhoddodd y Cadeirydd grynodeb o’r drafodaeth a gynhaliwyd a gofyn a fyddai’r aelodau’n barod i gymeradwyo’r Cynllun Busnes ar ffurf amlinelliad ond dirprwyo’r gymeradwyaeth derfynol i’r Cadeirydd a’r Prif Swyddog Gweithredol o ystyried yr amserlen ar gyfer cyhoeddi ac amserlen cyfarfodydd y Bwrdd. Fodd bynnag, roedd yn cydnabod bod yna fylchau sylweddol o hyd yn y manylion ac y byddai angen ystyried awgrymiadau pellach yr aelodau.Ar y sail honno, pe bai’r aelodau’n dirprwyo’r gymeradwyaeth derfynol, ymrwymodd y Cadeirydd i sicrhau y byddai’n sicrhau bod yr aelodau’n cael cyfle arall i roi sylwadau ar fersiwn agos at fersiwn derfynol lle byddai’r diwygiadau wedi’u nodi’n glir, cyn iddi gael ei chymeradwyo’n ffurfiol. Cytunodd yr aelodau â’r dull hwn a **chymeradwywyd** Cynllun Busnes 2023/24 mewn egwyddor yn amodol ar ddatblygiad pellach a chymeradwyaeth derfynol gan y Cadeirydd a’r Prif Swyddog Gweithredol. Cyflwynodd AL elfen gyllideb y papur a chyfeirio at y cyd-destun cyfredol a oedd yn fwy heriol yn awr nag yr oedd yn ystod pandemig COVID, gydag adnoddau a chyllidebau’n cael eu cywasgu ar draws y sector cyhoeddus cyfan. O ran y gyllideb ar gyfer Gofal Cymdeithasol Cymru, rhagwelwyd na fyddai’r Grant Cymorth yn codi yn y dyfodol agos. Ar y sail honno, byddai adnoddau’n brin, ac roedd cyllideb tair blynedd ddangosol wedi’i datblygu i sicrhau bod modd cynnal blaenoriaethau cyfredol. Roedd Llywodraeth Cymru wedi cytuno mewn egwyddor ar nifer o ffrydiau cyllido ychwanegol yn seiliedig ar fentrau, ond roedd yna awgrym clir gan y Tîm Noddi y byddai yna lai o gyllid ar gael i’r mentrau hynny wrth symud ymlaen na’r hyn a ragwelwyd yn wreiddiol. Tynnodd AL sylw at y ffaith fod y gyllideb fel mae wedi’i chyflwyno, a drafodwyd yn flaenorol yn sesiwn ddatblygu’r Bwrdd, yn seiliedig ar rewi ffioedd am y flwyddyn ariannol gyfredol a dilynol. Fodd bynnag, os bydd yr aelodau’n cytuno ar y dull hwn, roedd angen cynllun i benderfynu sut y byddid yn cynnal gwerth termau real ffioedd wrth symud ymlaen. Byddai peidio â chynyddu ffioedd yn cyfrannu at waethygu’r sefyllfa ariannol yn y dyfodol a fyddai’n golygu bod angen ystyried y sail ar gyfer cynyddu ffioedd mewn blynyddoedd i ddod.Roedd arbedion effeithlonrwydd wedi’u cynnwys yn y gyllideb lle’n bosibl, er enghraifft, y rhai a ryddhawyd drwy symleiddio prosesau ym meysydd Gwrandawiadau Addasrwydd i Ymarfer. Byddai angen cynnal adolygiad hefyd i sicrhau bod gofynion swyddfa’r sefydliad yn y dyfodol yn gyson â gweithio hybrid. Roedd cymalau terfynu mewn contractau’n golygu y byddai angen gwneud penderfyniadau erbyn mis Gorffennaf;O ran y costau staffio, dywedodd AL fod y gyllideb yn cynnwys darpariaeth ar gyfer dyfarniad cyflog o 4% yn 2023-24 a 2.5% mewn blynyddoedd dilynol yn unol â rhagolygon allanol. Gwnaed iawn am hyn drwy ostyngiad mewn cyfraniadau pensiwn yn codi o ail-drafod statws ‘amddifad’ y sefydliad gyda Llywodraeth Cymru nawr yn gweithredu fel ‘gwarantwr’.Wrth gloi ei drosolwg, dywedodd AL fod y cynllun ariannol wedi rhagdybio y byddai tanwariant yn cael ei gario drosodd i gefnogi rhaglenni gwaith a oedd yn mynd y tu hwnt i flwyddyn ariannol. Byddai’r Tîm Rheoli Gweithredol yn dechrau trafodaethau'r wythnos ganlynol, gan ganolbwyntio ar gario ymrwymiadau ymlaen o’r flwyddyn gyfredol, gofynion polisi a oedd yn dod i’r amlwg gan Lywodraeth Cymru a phwysau gwasanaethau. Byddai eglurhad pellach yn cael ei gyflwyno i’r Bwrdd ei ystyried yng nghyfarfod mis Mai, pan fydd y trafodaethau a oedd yn sail i lythyr Cylch Gwaith 2023-24 wedi datblygu mwy. Diolchodd y Cadeirydd i AL am y trosolwg a gofynnodd i’r aelodau a oedd ganddynt unrhyw gwestiynau neu sylwadau:* Dywedodd TP, gan fod disgwyliadau’n codi i’r sefydliad yn erbyn cyllideb a oedd yn lleihau, ei bod hi’n bwysig defnyddio’r model o beth sy’n rhaid ei wneud a beth ellid cael llai ohono. O ran ffioedd cofrestru, er ei fod yn deall y rheswm dros gynnig rhewi, byddai hyn yn lleihau’r incwm yn sylweddol dros y tair blynedd nesaf tra byddai cynnydd o 5% ar ffioedd yn gynnydd o tua £4 i bob unigolyn cofrestredig. Nid oedd yn awgrymu mai dyma’r peth iawn i’w wneud. Fodd bynnag, roedd yn teimlo bod angen trafod y mater.

Diolchodd y Cadeirydd i TP am ei gyfraniad a phwysleisio’r angen i ystyried goblygiadau rhewi ffioedd cofrestru’n ofalus. Gofynnodd a oedd gan aelodau eraill farn ac fe godwyd y pwyntiau canlynol:* dywedodd EM ei bod hi’n deall pryderon TP o ystyried faint o arian y byddai’r sefydliad yn ei golli yn sgil rhewi ffioedd. Fodd bynnag, roedd yn teimlo mai cynnal ffioedd ar y lefelau cyfredol oedd y peth cywir i’w wneud i’r sector yn yr amgylchiadau cyfredol, ac y dylai’r sefydliad ystyried beth na fydd yn gallu ei wneud yn sgil y lleihad mewn incwm;
* datganodd PM fuddiant fel darparwr a dywedodd er ei fod o blaid cynnal ffioedd ar y lefel gyfredol yn wreiddiol, ei fod wedi cael ei ddarbwyllo i ailystyried gan sylwadau TP. Roedd yn teimlo y byddai’n bosibl i unigolion cofrestredig ymdopi â chynnydd bychan mewn ffioedd gan fod y cyflog byw sylfaenol newydd gael ei ddyfarnu i weithwyr gofal cymdeithasol, ac roedd angen cydbwyso hynny yn erbyn y goblygiadau sylweddol i’r sefydliad o ran llai o incwm. Fodd bynnag, roedd yn cydnabod bod yna ddadleuon cryf ar y naill ochr a’r llall ac y byddai’n hapus i dderbyn y consensws;
* cytunodd DB â sylwadau TP a PM a phwysleisio eto'r angen i sicrhau bod y sefydliad yn gynaliadwy ar gyfer y dyfodol. Fodd bynnag, byddai ef hefyd yn hapus i fynd gyda’r consensws;
* dywedodd EB na fyddai pob unigolyn cofrestredig yn derbyn y cynnydd mewn cyflog y byddai’r rhai a godwyd i’r cyflog byw sylfaenol yn ei dderbyn;
* ystyriodd AH yr hinsawdd economaidd sydd ohoni lle mae’r cyflog yr eir ag ef gartref yn ffactor allweddol yn yr heriau recriwtio a chadw y mae’r sector yn eu hwynebu. O ystyried bod gan y sefydliad warged rhagamcanol ar gyfer y flwyddyn gyfredol yn sgil methu â gwneud popeth roedd am ei wneud i’r sector, a bod hyn yn debygol o barhau yn 2023-24, roedd hi’n meddwl y byddai’n briodol peidio â chodi’r ffioedd, i gydnabod yr amgylchedd mae pobl yn gweithredu ynddo;
* roedd GQ yn cytuno ag EB a AH ond yn cydnabod sylwadau TP am yr effaith ar y sefydliad hefyd. Myfyriodd ar ei phrofiad ei hun o orfod talu “treth ystafell wely”, nad oedd yn ymddangos yn swm mawr, ond pan mae pobl yn cael trafferth cael dau ben llinyn ynghyd, mae’n anodd ymdopi ag unrhyw gynnydd. Roedd yn ymwybodol bod penderfyniadau a wneir mewn ystafelloedd bwrdd yn gallu achosi baich ariannol i bobl ac nid oedd am i Gofal Cymdeithasol Cymru fod yn un o’r rhain. Ar y sail honno, roedd yn cefnogi’r cynnig i beidio â chynyddu’r ffioedd;
* ystyriodd EB y gall nifer o’r rhai sy’n gweithio yn y sector fod â ffioedd i’w talu i fwy nag un rheoleiddiwr neu sefydliad. Roedd yn teimlo hefyd pe bai penderfyniad yn cael ei wneud i gynyddu ffioedd, y byddai’r negeseuon a gyflwynir yn bwysig o ystyried yr argyfwng gweithlu cyfredol yn y sector.

Diolchodd y Cadeirydd i’r aelodau am eu cyfraniadau a rhoddodd grynodeb o’r trafodaethau a gafwyd. Awgrymodd, wedi pwyso a mesur, mai’r consensws yw na ddylid cynyddu’r ffioedd o ystyried yr amgylchedd cyfredol a’r pwysau costau byw a wynebir gan rai o’r aelodau sy’n derbyn y cyflogau isaf yn ein cymdeithas, a’r effaith negyddol bosibl ar yr heriau recriwtio a chadw yr oedd y sector yn eu hwynebu ar hyn o bryd. Dylai’r sefydliad reoli’r canlyniadau o ran yr incwm is a fyddai’n ganlyniad i hyn. Gofynnodd a oedd hynny’n adlewyrchiad cywir o ganlyniad y drafodaeth a gafwyd.Roedd yr aelodau’n fodlon â chrynodeb y Cadeirydd ac ar y sail honno, cytunwyd ar y cynnig na fyddai’r ffioedd cofrestru’n cael eu codi ar gyfer 2023/24.  |
|  |  |
| **10.** | **Sicrhau Ansawdd Addysg – Ymgynghoriad ar Newidiadau Arfaethedig i Reolau’r Radd mewn Gwaith Cymdeithasol** |
| i.ii.iii.iv.v.vi.vii.viii. | Cyflwynodd TS yr adroddiad a rhoi trosolwg o’r newidiadau a gynigiwyd yn yr ymgynghoriad a oedd yn ymwneud â’r gofynion mynediad ar gyfer y radd mewn gwaith cymdeithasol ar lefelau israddedig ac ôl-raddedig. Prif effaith y cynigion fyddai:* canolbwyntio ar sgiliau, gwybodaeth a gwerthoedd unigolion yn hytrach na’r gofyniad cyfredol am brofiad enwol o 360 awr;
* dileu cymhwyster rhifedd lefel dau;
* cynyddu’r hyblygrwydd yn y broses dderbyniadau drwy ganiatáu dull wyneb yn wyneb, ar-lein neu hybrid;
* cyflwyno canllawiau i hwyluso trosglwyddo gan fyfyrwyr rhwng rhaglenni;
* diweddaru’r defnydd o’r iaith yn unol â thueddiadau cyfredol mewn polisïau cydraddoldeb, amrywiaeth a chynhwysiant.

Diolchodd y Cadeirydd i TS am y trosolwg cryno a gofyn i’r aelodau am unrhyw sylwadau neu gwestiynau.Dywedodd DB ei fod yn falch bod y gofyniad a’r oriau profiad gofal cymdeithasol disgwyliedig yn cael eu dileu ac roedd am weld mwy o bwyslais yn cael ei roi ar brofiad o fywyd. Cytunodd TS y dylai’r ffocws fod ar sicrhau bod unigolion yn deall beth yw gwaith cymdeithasol ac yn gallu dangos y gwerthoedd a’r sgiliau sy’n angenrheidiol i weithio yn y sector yn hytrach na chanolbwyntio ar yr oriau a wneir; O ystyried ei phrofiad o gymhwyso yn Lloegr, gofynnodd EB a fyddai’r arweiniad ar drosglwyddo rhwng rhaglenni’n cynnwys y rhai sy’n trosglwyddo o dros y ffin. Esboniodd TS fod trosglwyddo o rannau eraill o’r DU yn cael ei ganiatáu ond bod angen dangos bod y Safonau Galwedigaethol Gofynnol yn dal i gael eu bodloni yn ogystal â sicrhau dealltwriaeth o gyd-destun cyfreithiol a diwylliannol Cymru.Diolchodd JM i TS am y papur a gofynnodd i’r sefydliad fod yn ddewr drwy wneud y cyrsiau hyfforddi mor hygyrch a hyblyg â phosibl. Dywedodd PM mai cyflogwyr fyddai’n gyfrifol am sicrhau bod gweithwyr cymdeithasol yn gallu cyflawni eu rolau ac felly dylid dileu unrhyw rwystrau posibl i alluogi hynny. O ran y camau nesaf, cadarnhaodd TS y byddai’r Bwrdd yn derbyn canlyniad yr ymgynghoriad a rheolau diwygiedig i’w cymeradwyo.**Cymeradwyodd** y Bwrdd yr ymgynghoriad ar ddiwygio’r *Fframwaith ar gyfer Gradd mewn Gwaith Cymdeithasol yng Nghymru 2021* a’r *Fframwaith ar gyfer Gradd mewn Gwaith Cymdeithasol: Canllawiau Atodol i’r Rheolau (2021)* mewn perthynas â:1. dileu’r gofyniad ar gyfer nifer gofynnol o oriau gofal cymdeithasol;
2. dileu’r gofyniad cymhwyster rhifedd lefel 2 ar gyfer mynediad i waith cymdeithasol;
3. cyflwyno canllawiau ar reoli ceisiadau trosglwyddo myfyrwyr rhwng rhaglenni rheoleiddiedig.

**Cymeradwyodd** yr aelodau'r cynnig hefyd y dylai’r ymgynghoriad gynnwys cynnig ar ddefnyddio rhagenwau niwtral o ran rhywedd wrth ddrafftio dogfennau Asesu Ansawdd yn Allanol. |
| **11.** | **Strwythurau a Chylch Gorchwyl Pwyllgorau** |
| i.ii.iii.iv.v.vi.vii.viii. | Dywedodd y Cadeirydd fod aelodau’r Bwrdd wedi trafod yr eitem hon yn y cyngyfarfod ac oherwydd y cyfyngiadau amser gofynnwyd a fyddai’r aelodau’n fodlon cymeradwyo’r cylch gorchwyl.Dywedodd JM fod AH wedi mynegi pryder yn y cyngyfarfod am y cynnig i ailenwi’r Pwyllgor Gwella yn Bwyllgor Datblygu’r Gweithlu a Gwasanaethau. Ychwanegodd PM fod AGC newydd gyhoeddi dogfen yn egluro ei rôl o ran cyflawni gwelliant mewn gofal cymdeithasol ac roedd yn teimlo ei bod hi’n bwysig ystyried hyn cyn dod i benderfyniad terfynol i sicrhau nad oedd unrhyw fylchau nac unrhyw beth ar goll mewn perthynas â gwaith y sefydliad ag asiantaethau eraill.Dywedodd SMcC fod gwaith ar droed i ddatblygu Strategaeth Ymchwil, Data, Gwella ac Arloesedd newydd ac y byddai ystyriaeth yn cael ei rhoi i sut i fynegi gwaith y sefydliad yn well, gan fod y termau’n golygu gwahanol bethau i wahanol bobl. Fel arweinydd gweithredol, nid oedd SMcC yn rhy bryderus am enw’r Pwyllgor ar y cam hwnnw gan y byddai’r gwaith strategol yn helpu i ddiffinio ei bwrpas; efallai y byddai hynny’n gwneud y penderfyniad yn haws. Byddai gwaith y Pwyllgor yn canolbwyntio ar oruchwylio dwy strategaeth allweddol, y Strategaeth Ymchwil, Data, Gwella ac Arloesedd sydd wrthi’n cael ei datblygu a Strategaeth y Gweithlu. Dim ond un agwedd ar y strategaethau hyn yw gwella, ac roedd y newid enw arfaethedig yn ymgais i adlewyrchu ehangder y gwaith sy’n cael ei oruchwylio gan y Pwyllgor yn well.Gofynnodd y Cadeirydd a fyddai’n bosibl cytuno ar y Cylch Gorchwyl ar gyfer y Pwyllgor Archwilio a Risg, y Pwyllgor Rheoleiddio a Safonau a’r Pwyllgor Tâl a gofyn i’r Pwyllgor Gwella drafod ymhellach yn ei gyfarfod ym mis Mawrth cyn dychwelyd i gyfarfod nesaf y Bwrdd am gymeradwyaeth.Cadarnhaodd LlB nad oedd unrhyw reswm pam na allai’r Pwyllgor Gwella ystyried y Cylch Gorchwyl yn ei gyfarfod nesaf cyn dod â’r mater yn ôl i gyfarfod mis Mai y Bwrdd i’w gymeradwyo.Felly gofynnodd y Cadeirydd i’r aelodau gymeradwyo’r Cylch Gorchwyl ar gyfer y Pwyllgor Archwilio a Risg, y Pwyllgor Rheoleiddio a Safonau a’r Pwyllgor Tâl. **Cymeradwywyd** y rhain. Gofynnwyd i’r Pwyllgor Gwella ailystyried y Cylch Gorchwyl yn ei gyfarfod ym mis Mawrth hefyd a dod â’r mater i’r Bwrdd ei gymeradwyo ym mis Mai. **Gweithredu** |
| **12.** | **Ehangu Dyletswydd Llesiant (rhan 2) Deddf Llesiant Cenedlaethau’r Dyfodol (Cymru) 2015 i Gyrff Cyhoeddus Ychwanegol**  |
| i.ii. | Pwysleisiodd y Cadeirydd fod yr eitem hon er gwybodaeth yn unig ac y byddai yna sesiwn ddatblygu ar y pwnc hwn yn y dyfodol agos. Nododd y Bwrdd y diweddariad yn y papur ac nid oedd unrhyw sylwadau neu gwestiynau ar y cam hwn.  |
| **13.** | **Crynodeb o Sesiynau Datblygu’r Bwrdd** |
| i.ii. | Mae crynodeb o’r pynciau a drafodwyd yn sesiynau datblygu’r Bwrdd a gynhaliwyd ers cyfarfod blaenorol y Bwrdd wedi’i gofnodi i ddarparu cipolwg ar waith y Bwrdd rhwng cyfarfodydd ffurfiol y Bwrdd i gynulleidfa gyhoeddus.Nid oedd hi’n fwriad trafod yr eitem hon oni bai fod aelod yn dymuno gwneud hynny’n benodol. Nododd y Bwrdd y wybodaeth yn y papur.  |
| **14.** | **Effeithiolrwydd y Cyfarfod** |
| i.ii.iii. | Gofynnwyd i’r aelodau gyfrannu eu harsylwadau i arolwg Mentimeter wrth i’r cyfarfod fynd rhagddo.Gofynnwyd nifer o gwestiynau gan ddefnyddio graddfa raddio o 1-10 (gydag 1 yn golygu anghytuno’n gryf a 10 yn golygu cytuno’n gryf). Roedd y canlyniadau fel a ganlyn:* Papurau o ansawdd da – Sgôr o 6.8
* Lefel y drafodaeth a’r ddadl am eitemau allweddol yn ddigonol – Sgôr o 7.2
* Tîm Rheoli Gweithredol sy’n ymateb i heriau neu awgrymiadau a wnaed – Sgôr o 6.2
* Effeithiolrwydd y cyfarfod yn gyffredinol – Sgôr o 7.0

Diolchodd y Cadeirydd i’r aelodau am eu hymatebion. Dywedodd fod hwn wedi bod yn brawf i weld sut roedd y cysyniad yn gweithio ac roedd yn ymwybodol bod nifer o bobl wedi gorfod gadael y cyfarfod yn gynnar gan ei fod wedi mynd dros amser. Roedd hi’n amlwg hefyd bod yna rywfaint o gamddealltwriaeth am y ffordd roedd y raddfa raddio wedi’i defnyddio a oedd wedi effeithio ar y sgorau cyffredinol. Fodd bynnag, byddai’r canlyniadau a’r broses yn cael eu hystyried yng nghyfarfod nesaf Grŵp Cydgysylltu’r Cadeirydd i weld beth y gellid ei ddysgu ar gyfer cyfarfodydd y dyfodol o ran gwerth y dull Mentimeter ac effeithiolrwydd y cyfarfod. |
| **14.** | **Unrhyw Fater Arall** |
| i. | Ni chodwyd unrhyw fater arall, a daeth y cyfarfod i ben am 13:25 awr. |
| **Dyddiad y Cyfarfod Nesaf:**Dydd Iau 04 Mai 2023**Camau Gweithredu** |

|  |  |  |  |
| --- | --- | --- | --- |
| **Rhif** | **Eitem** | **Cam Gweithredu** | **Pwy** |
| 01/23/SCW | Eitem 6 – Gosod cyd-destun a negeseuon allweddol gan y Prif Weithredwr | Cyfres o sleidiau wedi’u cynhyrchu gan Gofal Cymdeithasol Cymru ac AaGIC ar y gweithgareddau a’r cymorth i’r rhanbarthau fel rhan o ddatblygu gwaith capasiti cymunedol i’w lanlwytho ar y porth er gwybodaeth. | Llinos Bradbury  |
| 02/23/SCW | Eitem 6 – Gosod cyd-destun a negeseuon allweddol gan y Prif Weithredwr | Rhannu copi o Adroddiad Cronfa’r Brenin a gomisiynwyd gan Fwrdd Iechyd Prifysgol Caerdydd a’r Fro yn archwilio beth mwy y gall Byrddau Partneriaeth Rhanbarthol ei wneud i gyrraedd yn gynt a chynharach o ran gwella iechyd. | Abigail Harris  |
| 03/23/SCW | Eitem 8 – Adroddiad Cynnydd Ch3 y Cynllun Busnes | Adolygu cyfeiriad strategol mewn perthynas â chyflogau, gwobrwyo ac amodau yn dilyn y digwyddiadau bord gron diweddar a’r pryderon a godwyd am hyn. | Andrew Lycett |
| 04/23/SCW | Eitem 8 – Adroddiad Cynnydd Ch3 y Cynllun Busnes | Y Gwobrau i’w trafod ymhellach mewn diwrnod datblygu yn y dyfodol o ystyried nifer y sylwadau a wnaed gan yr aelodau. | Llinos Bradbury  |
| 05/23/SCW | Eitem 11 – Strwythur a Chylch Gorchwyl Pwyllgorau | Y Pwyllgor Gwella i ailystyried y Cylch Gorchwyl yn ei gyfarfod ym mis Mawrth cyn dychwelyd i gyfarfod mis Mai y Bwrdd i’w gymeradwyo. | Llinos Bradbury  |